બ્રહ્માનંદના મુખેથી ત્યાગ-વૈરાગ્યની અજોડ ખુમારી ભરેલાં વચનો સાંભળી મામા અને માવતરને થયું હતું કે ‘હવે આ દીકરો પાછો નહિ આવે.’ સ્વામીનાં મા લાલુબા ચોધાર આંસુડે રડતાં રડતાં બોલ્યાં, ‘મહારાજ ! મારો લાડુ તમારી પાસે રહેશે, તો એની મા કોણ થશે ? એને લાડ કોણ લડાવશે?’ લાલુબાની વાત સાંભળી મહારાજ ઊભા થયા, લાલુબાને ધીરજ આપી. પછી બ્રહ્માનંદ સ્વામીને બાથમાં લઇ ભેટ્યા અને બોલ્યા, ‘મા ! આજથી તમારા લાડુની મા અમે થઇશું. તમારા લાડુને લાડ અમે લડાવશું. મા ! લાડુદાન ઘરે રહેશે તો એક પરિવારનું કલ્યાણ થશે, અમારી પાસે રહેશે તો હજારો જીવોનાં કલ્યાણ કરશે. મા ! ચારણ કુળનો ઇતિહાસ તો બલિદાનોથી ભરેલો છે.